DELPROSJEKT I PLUTO:

Søknad om prosjektmidler - IKT i lærerutdanningen

Det vises til HVOs prosjektplan Nye læringsformer og nye roller. Lærerstudenten i IKT-støttede læringsprosesser. Denne søknaden gjelder den obligatoriske studieenheten i norsk i allmennlærerutdanningen. Dette studiet var tidligere lagt over de tre første semestrene av studiet, men er fra og med 2001 lagt over de fire første semestrene. Det påtenkte prosjektet er planlagt i forhold til de nye studentene i allmennlærerutdanningen fra høsten 2001. 

Bakgrunn

Norskfaget i allmennlærerutdanningen er i dag i høyere grad enn tidligere et praktisk estetisk fag. En sterkere vektlegging av studentaktive læringsformer har ført til at det brukes relativt sett mer ressurser på de ulike veiledningsfunksjoner enn tidligere. Den såkalte prosessorienterte skrivepedagogikken kan ses i en slik sammenheng. Det samme kan utviklingen av ulike alternative vurderingsformer, som f eks mappevurdering. Sentralt i begge tilfellene står utviklingen av skriving som læringsredskap.

En ønsket utvikling av nye arbeidsformer har ført til endrede roller og oppgaver også for norsklærerne. Innenfor de ressursrammer en har, har denne utviklingen bl a ført til at lærerne ikke kan være eneste mottaker og responsgiver lenger. Veiledning - inklusive det vi tidligere kalte "retting"! - må - men også bør - i langt større grad kunne foregå interaktivt mellom studentene. Her faller utviklingen av profesjonsfaget sammen med et annet utviklingstrekk: ønsket om større praksisrelevans. Det bør være mulig  - i høyere grad enn vi tidligere har klart - å utnytte det en kan kalle metaperspektivet i undervisningen. Det vil si at praksis ikke på samme måten som før blir utskilt som noe "utenfor" studiesituasjonen, men at en forsøker å legge til rette for mer praksisnære læringssituasjoner i selve studiet. 

I et slikt perspektiv vil selvsagt IKT-baserte forsøk stå sentralt. Norskseksjonen ved HVO hadde studieåret 1999-2000 et samarbeid med AV-sentret AS i Volda om et såkalt L97-kurs i norsk. Dette var et etterutdanningskurs for lærere med vekt på fagdidaktiske utfordringer. Det ble her utviklet en rekke nettleksjoner med AV-senteret som operativ leder. Disse ønsker vi å videreutvikle med tanke på begynnerstudenten. Vårt primære mål nå er likevel ikke å utvikle mest mulig nettbaserte undervisningsmidler i tradisjonell forstand. 

Hovedmål
Hvordan aktiviserer vi dagens studenter i læringsprosesser på nettet? 

Norskfagets læringsprosesser har i høy grad vært knyttet til "det levende ord", det vil si språkbruk og språkfellesskap i her og nå-situasjoner. IKT-baserte undervisnings- og læringsformer skaper mer individualisert tid, ofte på bekostning av fellestid. En sentral utfordring blir å legge til rette for mer studentaktive læringsformer, mer relasjonell læring, ikke individualisert, men på gruppenivå. 

Delmål
Dette kan skje på flere måter. 

Dels ønsker vi å arbeide med å utvikle mappevurdering med fokus på studentenes egen vurdering av egne og andres tekster. Vi ønsker her i høyere grad enn tidligere å arbeide med medietekster. Dette vil omfatte analyse av html-sider, tekstmeldinger, film/video og bildeanalyse. Nettekster vil her stå sentralt. Vi ønsker også å gjøre erfaringer med mappevurdering der mappene helt eller delvis ligger på nett. Dette er et spesielt interessant aspekt: Vanlig veiledning på skriftlige tekster skjer til vanlig i ansikt til ansikt-kommunikasjon, der student og lærer sitter sammen i et kommunikativt fellesskap. Veileders strategier vil da naturlig kunne tenkes å omfatte et relativt vidt register, fordi ens kunnskap og forståelse er knyttet til en rekke kontekstbetingede rammefaktorer, som ligger i her-og-nå-situasjonen. Veiledning pr. e-post åpner for helt andre samhandlingsmønstre, andre dialogmønstre. Det ville være spennende å se om denne type veiledning derfor vil føre til andre veiledningsastrategier. Et mulig resultat kunne tenkes å være at e-post-dialoger i en viss forstand blir mer konkrete, mer "instrumentelle" i den forstand at veileder helt konkret "tvinges" til en klarere tekstspesifikk eller saksorientert veiledning. Dette kan det kanskje tenkes at studenten vil "like". Han/hun får konkrete anvisninger på hva som bør eller kan gjøres. I en ansikt til ansikt-veiledning er det kanskje lettere å gi mer individualisert veiledning. Ulihe dialogmønstre knyttet til ulike veiledningssitasjoner er ut fra en norskfaglig synsvinkel et spennende forskningsfelt, som vi gjerne vil være med på å kartlegge. Det er også svært aktuelt i internasjonal sammenheng.

 Et annet delmål er i utgangspunktet knyttet til at HVO har nynorsk skriftkultur som knutepunktfunksjon. Sidemålsopplæring (les: nynorskopplæring) er - igjen - i fokus. Ved siden av å være en faglig og pedagogisk utfordring for enhver lærer, er dette også et  problem for mange studenter. For mange vil manglende mestring av nynorsk skriftspråk være en hovedårsak til at de ikke består sin norskeksamen. Vi ønsker å bringe disse to perspektivene sammen i et forsøk, der det vil bli lagt til rette for å utvikle møteplasser på nettet, der studentene får i oppgave å veilede/"rette"/kommentere/lage undervisningsopplegg/finne litteratur osv. Deler av denne nynorskundervisningen bør skje  i forhold til noen utvalgte klasser på noen utvalgte steder. Det vil også være aktuelt å la denne veiledning skje i forhold til "likemenn", dvs studenter i samme situasjon ved en eller flere andre høgskoler, og der veiledningens metaperspektiv, eller den fagdidaktiske refleksjon, kunne ivaretas. Dette kunne  skje gjennom et diskusjonsforum på nettet. 

Et tredje delmål vil være knyttet til å "prøve ut" og gjøre erfaringer med noe av det som her er nevnt i "praksis". HVO arbeider her i PLUTO-prosjektet med planer om "avtalt praksis", dvs at studentene vil få større muligheter til å få erfaringer på noe de selv har arbeidet med og utviklet og som de "bestiller" praksis i.  På denne måten vil også praksis kunne legge sterkere føringer på læringsprosessene i utdanningsforløpet. Til dette siste aspektet hører også det faktum at norskfaget som lærerutdanningens tekstfag har et spesielt ansvar for å utvikle tekst- og skrivekompetanse. I den forstand kan avgjort norskfaget være ett av ”regifagene" i lærerutdanningen. Viss faget inkluderes i hovedprosjektet, vil det være langt lettere å få til dette.

 Tidsplan og organisering
Her viser vi til hovedprosjektet. Prosjektet vil i tid gå parallelt med HVOs allerede etablerte prosjekt og vil bli integrert i dette. Slik prosjektet nå blir planlagt vil det omfatte alle fag/all undervisning for et helt kull, som begynner studieåret 2001-2002. Dette vil gjøre det enklere å samarbeide og det vil bli lettere å få til tverrfaglige løsninger, jf det som er sagt over.

Styring
Her vises det til hovedprosjektet. 

Ressursbehov 

Prosjektet er planlagt over 5 semestre, fra høsten 2001 til og med høstsemestret 2003. Det siste semestret vil da i hovedsak gå til evaluering og rapportskriving.''

Den interne finansieringen vil omfatte fou-del av stilling(er).

Budsjett

             Intern fou-ressurs     Eksternt finansieringsbehov         

2001            60.000                                 80.000

2002          170.000                               170.000       

2003          170.000                               170.000

Det søkes med dette om kr. 420.000.-

Avdeling for humanistiske fag

Volda, 16.5.01

Kjell-Arild Madssen

(Dekanus)

